WGE เสือซุ่ม! คว้างาน “กนอ.” 256 ลบ. ดันแบ็กล็อกเฉียด 3.7 พันลบ.
WGE คว้างานโครงการก่อสร้างงานปรับปรุงระบบป้องกันน้ำท่วมและระบบระบายน้ำนิคมอุตสาหกรรมนครหลวง มูลค่า 255.88 ล้านบาท ดัน Backlog เพิ่มเป็น 3,697 ล้านบาท ฟากผู้บริหารแย้มอยู่ระหว่างยื่นประมูลงานเกือบ 3,000 ลบ.
WGE มือขึ้น! คว้าก่อสร้างงานปรับปรุงระบบป้องกันน้ำท่วมนิคมฯนครหลวง มูลค่า 255.88 ลบ. ดัน Backlog เพิ่มเป็น 3,697 ลบ. 
7 ก.ย. 2564

นายเกรียงศักดิ์ บัวนุ่ม ประธานกรรมการบริหาร บริษัท เวล เกรด เอ็นจิเนียริ่ง จำกัด (มหาชน) หรือ WGE ผู้ให้บริการรับเหมาก่อสร้างอาคารแบบครบวงจร เปิดเผยว่า กิจการร่วมค้า WP ซึ่งเป็นกิจการร่วมค้าของบริษัท ประกอบด้วย บริษัท เวล เกรด เอ็นจิเนียริ่ง จำกัด (มหาชน) ลงทุนในสัดส่วน 49% และห้างหุ้นส่วนจำกัด พิจิตสุวรรณ วิศวกร ลงทุนในสัดส่วน 51%  ได้ลงนามสัญญาจ้าง โครงการก่อสร้างงานปรับปรุงระบบป้องกันน้ำท่วมและระบบระบายน้ำนิคมอุตสาหกรรมนครหลวง โดยมี การนิคมอุตสาหกรรมแห่งประเทศไทย (กนอ.) เป็นผู้ว่าจ้าง มูลค่า 255.88 ล้านบาท
ทั้งนี้ ลักษณะของงานเป็นการก่อสร้างเขื่อนดินป้องกันน้ำท่วม รวมระยะทาง 5.588 กม. , งานสถานีสูบน้ำ, งานระบบระบายน้ำ และงานระบบไฟฟ้า โดยมีระยะเวลาการก่อสร้าง 300 วัน
“แม้จะเกิดสถานการณ์การแพร่ระบาดไวรัสโควิด-19 แต่เรายังคงเดินหน้าเข้าประมูลงานใหม่ และคว้างานใหม่เข้ามาอย่างต่อเนื่อง ทั้งในส่วนของงานภาครัฐ และภาคเอกชน ที่ขยายการลงทุนด้านโครงสร้างพื้นฐาน รองรับการขยายตัวเศรษฐกิจ โดยปัจจุบันมีงานในมือรอรับรู้รายได้ (Backlog) จำนวน 3,697.28 ล้านบาท และในช่วงที่เหลือของปีนี้อยู่ระหว่างยื่นประมูลงานใหม่มูลค่าประมาณ 2,000-3,000 ล้านบาท” นายเกรียงศักดิ์ กล่าว
นายเกรียงศักดิ์ กล่าวอีกว่า มั่นใจว่าแนวโน้มผลการดำเนินงานในปีนี้จะกลับมายืนในระดับที่ใกล้เคียงกับปี 2562 ในช่วงก่อนเกิดสถานการณ์การแพร่ระบาดไวรัสโควิด-19 หลังสถานการณ์ต่างๆ คลี่คลายจากการเร่งฉีดวัคซีนเพื่อสร้างภูมิคุ้มกันหมู่ โดยบริษัทฯมีแผนเข้าร่วมประมูลงานภาครัฐมากขึ้น เนื่องจากมองว่าตลาดยังมีโอกาสเติบโตได้อีกมาก ไม่ว่าจะเป็นงานก่อสร้างถนน งานสะพาน ทั้งนี้ วางเป้าสัดส่วนงานภาครัฐเพิ่มขึ้นเป็นไม่ต่ำกว่า 50% เทียบกับปีที่ผ่านมาอยู่ที่ 23% รวมถึงการขยายธุรกิจเข้าสู่งานก่อสร้างโรงงานอุตสาหกรรม เพื่อผลักดัน Backlog แตะที่ระดับ 5,000 ล้านบาท ตามแผนงานที่วางไว้